Marea Britanie va fi prima țară de pe bătrânul continent care va construi prima instalaţie avansată din Europa pentru producerea combustibilului nuclear, crescând astfel și mai mult independența de gazele din Rusia.
Premierul britanic Rishi Sunak a declarat că pentru ţara sa este vital să dispună de o instalaţie de îmbogăţire a uraniului „pentru a desprinde mâinile pătate de sânge ale lui Putin de pe piaţa europeană a energiei”, arată digi24.
„Rusia a fost prea multă vreme singurul furnizor al acestui combustibil nuclear puternic”, iar acesta este „ultimul pas către eliminarea ei completă de pe piaţa energiei”, a afirmat premierul englez.
Guvernul de la Londra va plăti companiei Urenco 196 de milioane de lire sterline (aproximativ 228 de milioane de euro) pentru construcţia unei unităţi de îmbogăţire a uraniului la Capenhurst, în nord-vestul Angliei, unde se va produce uraniu uşor îmbogăţit de înaltă puritate (HALEU) începând cel mai târziu din 2031.
Oficialii britanici susțin că HALEU este necesar pentru noile reactoare atomice modulare de înaltă tehnologie, care vor creşte de patru ori capacitatea nucleară a Regatului Unit până în 2050. Se estimează producerea a 10 tone pe an, o cantitate de combustibil nuclear al cărei conţinut energetic este echivalent cu cel a peste un milion de tone de cărbune.
Compania producătoare, la care statul britanic este unul din acţionari, va cofinanţa proiectul.